O celebrìn la fieste dai nestris sants martars Ermacure e Fortunât. A son lôr lis lidrîs sanganadis de nestre storie sanganade. Tant al è vêr che i nestris vecjos nus àn lassade la ereditât dal ‘tignî dûr’ e dal ‘tornâ simpri a scomençâ’, parcè che, ancje lôr la àn simpri vude dure. Chel sanc al à consacrade la nestre che e je une ‘Storie Sacre’. Al è par chel che no o podìn cjapâ sù il nestri passât par vê ispirazions tal vivi il presint e proviodi l’avignî.
Cjapìn il moment di Cromazi. Lui al à vivût robis che a van par dongje di chês che o stin vivint nô. A scomençavin lis grandis invasions dai barbars, come che a scomencin lis imigrazions ca di nô: in chê volte a vignivin armâts, cumò, par fortune a cidin. Po ben la glesie e à savût vivi il presint acetantlu, tant al è vêr che Cromazi al scrîf: “Une grande rêt e cjape dentri pes diferents. O sin Romans, Celts, Sirians, Ebreus… ma o sin ducj Aquileiês. E chei barbars, che o vevin pôre di lôr, cumò nus servissin”. Ancje nô o viodìn i neris picjâts daûr dai camions che a cjapin sù la nestre porcarie e che, pûr di jessi ocupâts, a fasin cualsisedi mistîr. Cun di plui o vin di viodi ce che nus insegnin. Prin di dut nus ricuardin, a nô che o crodevin di jessi i parons de storie e de nestre vite che, in chest mont, o sin pelegrins cuntune esistence balarine e crepadice, come la lôr… M. Eckart al dîs che ogni moment di crisi, inte storie, nus ricuarde che no sin nô parons di jê e nus clame a servî il vêr Paron, par fâ il so dissen. Cun di plui ducj nô o sin vignûts in chest mont parcè che o sin stâts acetâts di cualchidun e, dopo di jessi vignûts, o sin clamâts a acetâ: cussì e va indevant la storie. La acetazion dai forescj e je stade la prime ande che e a vût la nestre glesie e che la à fat lâ indevant intant che l’imperi, invezit, al è slacât! La seconde ande e je stade chê di conservâ e consegnâ il patrimoni de culture dal passât; la Ete di Mieç lu à tignût a clucî e po al è sflorît fûr tal Rinassiment. I nestris vecjos a àn consegnade la lôr vite, il lôr sanc e storie e cussì e je lade indevant. Ancje il nestri assum al è chel di no pierdi nuie di ce che o vin ereditât e consegnâlu! E je clare che nô no viodarìn ce che al saltarà fûr tal ultin. Al è sigûr un fat che, te storie dut si trasforme, ma nuie nol va pierdût. Al è il moment dal ‘tignî dûr!’ e de sperance. Ermacure e Fortunât nus daran sigûr une man! ❚
bonsignôr Rizieri De Tina
Cjapâ sù il nestri passât par vê ispirazions tal vivi il presint e proviodi l’avignî............
O celebrìn la fieste dai nestris sants martars Ermacure e Fortunât. A son lôr lis lidrîs sanganadis de nestre storie sanganade. Tant al è vêr che i nestris vecjos nus àn lassade la ereditât dal ‘tignî dûr’ e dal ‘tornâ simpri a scomençâ’, parcè che, ancje lôr la àn simpri vude dure. Chel sanc al à consacrade la nestre che e je une ‘Storie Sacre’. Al è par chel che no o podìn cjapâ sù il nestri passât par vê ispirazions tal vivi il presint e proviodi l’avignî.
fur_Latn fur_Latn sun_Latn fur_Latn fur_Latn